CELEX: 32021R1430
Language: lv
Date: 2021-05-31 00:00:00
Title: Komisijas Deleģētā regula (ES) 2021/1430 (2021. gada 31. maijs), ar ko Eiropas Parlamenta un Padomes Regulu (ES) 2018/956 papildina, precizējot, kādi dati dalībvalstīm jāziņo jaunu lielas noslodzes transportlīdzekļu CO2 emisiju un degvielas patēriņa verifikācijas nolūkā (Dokuments attiecas uz EEZ)

2.9.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 309/3
               
            
         KOMISIJAS DELEĢĒTĀ REGULA (ES) 2021/1430
         (2021. gada 31. maijs),
         ar ko Eiropas Parlamenta un Padomes Regulu (ES) 2018/956 papildina, precizējot, kādi dati dalībvalstīm jāziņo jaunu lielas noslodzes transportlīdzekļu CO2 emisiju un degvielas patēriņa verifikācijas nolūkā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/956 (2018. gada 28. jūnijs) par jaunu lielas noslodzes transportlīdzekļu CO2 emisiju un degvielas patēriņa monitoringu un ziņošanu (1) un jo īpaši tās 7. panta 2. punktu,
         tā kā:
         
                     (1)
                  
                  
                     Eiropas Parlamenta un Padomes Regulā (EK) Nr. 595/2009 (2) ir paredzēti noteikumi par transportlīdzekļu un motoru atbilstību ekspluatācijas laikā, piesārņojuma kontroles iekārtu ilgizturīgumu, transportlīdzekļa iebūvētās diagnostikas sistēmām un degvielas patēriņa un CO2 emisiju mērījumiem.
                  
               
                     (2)
                  
                  
                     Saskaņā ar Regulas (ES) 2018/956 7. panta 1. punktu Komisijai ir jāveic Regulas (EK) Nr. 595/2009 satvarā uz ceļa veikto verifikācijas testu rezultātu – ja tādi ir pieejami – monitorings, lai verificētu jaunu lielas noslodzes transportlīdzekļu CO2 emisijas un degvielas patēriņu.
                  
               
                     (3)
                  
                  
                     Komisijas Regula (ES) 2017/2400 (3) papildina ar Komisijas Regulu (ES) Nr. 582/2011 (4) izveidoto mehānisko transportlīdzekļu un motoru tipa apstiprinājuma tiesisko regulējumu attiecībā uz emisijām un transportlīdzekļu remonta un tehniskās apkopes informāciju. Konkrētāk, Regulā (ES) 2017/2400 ir paredzēti noteikumi par licenču izsniegšanu simulācijas rīka izmantošanai, lai noteiktu tādu jaunu transportlīdzekļu CO2 emisijas un degvielas patēriņu, kurus pārdod, reģistrē vai kuru ekspluatāciju uzsāk Savienībā, un minētā simulācijas rīka lietošanai un ar to noteikto CO2 emisiju un degvielas patēriņa vērtību paziņošanai.
                  
               
                     (4)
                  
                  
                     Visaptverošai izpratnei par uz ceļa veiktiem testiem jaunu lielas noslodzes transportlīdzekļu CO2 emisiju un degvielas patēriņa verificēšanai ir vajadzīga testu ziņojumu analīze.
                  
               
                     (5)
                  
                  
                     Ja uz ceļa veiktas verifikācijas testēšanas procedūra netiek izturēta, ir vajadzīga papildu informācija par šādas neizturēšanas cēloņiem, turpmākiem pasākumiem pēc šādas neizturēšanas un izmeklēšanas rezultātiem šādas neizturēšanas cēloņa noteikšanai.
                  
               
                     (6)
                  
                  
                     Ir vajadzīga arī informācija par dažādu testa ziņojumu saistību ar vienu un to pašu transportlīdzekļu saimi, par kuru veic izmeklēšanu.
                  
               
                     (7)
                  
                  
                     Lai Komisija varētu savlaicīgi saņemt datus, kas vajadzīgi, lai monitorētu uz ceļa veikto testu rezultātus saskaņā ar Regulas (ES) 2018/956 7. panta 1. punktu un sagatavotu ikgadējo ziņojumu saskaņā ar minētās regulas 10. pantu, ir lietderīgi precizēt, līdz kuram laikam dalībvalstu kompetentajām iestādēm minētie dati būtu jāpaziņo,
                  
               IR PIEŅĒMUSI ŠO REGULU.
         
            1. pants
            Paziņojamie dati
            Regulas (ES) 2018/956 7. panta 1. punkta vajadzībām dalībvalstu kompetentās iestādes paziņo šādus datus:
            
                        a)
                     
                     
                        testa ziņojumus, kas minēti Komisijas Regulas (ES) 2017/2400 20. panta 1. punkta otrajā daļā – vēlākais vienu mēnesi pēc tam, kad transportlīdzekļa ražotājs šos ziņojumus ir iesniedzis apstiprinātājai iestādei;
                     
                  
                        b)
                     
                     
                        informāciju par izmeklēšanu verifikācijas testēšanas procedūras neizturēšanas cēloņa noteikšanai, kā minēts Regulas (ES) 2017/2400 20. panta 2. punkta otrajā daļā – vēlākais vienu mēnesi pēc izmeklēšanas uzsākšanas;
                     
                  
                        c)
                     
                     
                        Regulas (ES) 2017/2400 20. panta 2. punkta otrajā daļā minētās izmeklēšanas rezultātus, tostarp informāciju par tiem saskaņā ar minētā panta otro daļu noteiktajiem neizturēšanas cēloņiem, kas saistīti ar sastāvdaļu, atsevišķu tehnisku vienību vai sistēmu sertifikāciju vai simulācijas rīka izmantošanu, – ne vēlāk kā vienu mēnesi pēc tam, kad apstiprinātāja iestāde ir noteikusi neizturēšanas cēloni;
                     
                  
                        d)
                     
                     
                        Regulas (ES) 2017/2400 22. panta 2. punktā minētos testēšanas ziņojumus, kuros norādīts aerodinamiskās pretestības saimei noteikto īpašību, kas saistītas ar CO2 emisijām un degvielas patēriņu, sertifikāta numurs – ne vēlāk kā vienu mēnesi pēc tam, kad ražotājs minētos ziņojumus ir iesniedzis apstiprinātājai iestādei;
                     
                  
                        e)
                     
                     
                        par katru ar CO2 emisijām un degvielas patēriņu saistīto aerodinamiskās pretestības saimes īpašību sertifikātu, kas piešķirts, paplašināts, atteikts vai anulēts, Regulas (ES) 2017/2400 VIII pielikuma 1. un 2. papildinājumā aprakstītos dokumentus, tostarp pielikumus – ne vēlāk kā vienu mēnesi pēc tam, kad apstiprinātāja iestāde minētos dokumentus ir sagatavojusi vai saņēmusi.
                     
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 31. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 173, 9.7.2018., 1. lpp.
         
         
            (2)  Eiropas Parlamenta un Padomes Regula (EK) Nr. 595/2009 (2009. gada 18. jūnijs) par mehānisko transportlīdzekļu un motoru tipa apstiprinājumu attiecībā uz lielas celtspējas/kravnesības transportlīdzekļu radītām emisijām (Euro VI) un par grozījumiem Regulā (EK) Nr. 715/2007 un Direktīvā 2007/46/EK un par Direktīvu 80/1269/EEK, 2005/55/EK un 2005/78/EK atcelšanu (OV L 188, 18.7.2009., 1. lpp.).
         
            (3)  Komisijas Regula (ES) 2017/2400 (2017. gada 12. decembris), ar ko Eiropas Parlamenta un Padomes Regulu (EK) Nr. 595/2009 īsteno attiecībā uz lielas noslodzes transportlīdzekļu CO2 emisiju un degvielas patēriņa noteikšanu un groza Eiropas Parlamenta un Padomes Direktīvu 2007/46/EK un Komisijas Regulu (ES) Nr. 582/2011 (OV L 349, 29.12.2017., 1. lpp.).
         
            (4)  Komisijas Regula (ES) Nr. 582/2011 (2011. gada 25. maijs), ar ko īsteno un groza Eiropas Parlamenta un Padomes Regulu (EK) Nr. 595/2009 attiecībā uz lielas celtspējas/kravnesības transportlīdzekļu radītām emisijām (Euro VI) un groza Eiropas Parlamenta un Padomes Direktīvas 2007/46/EK I un III pielikumu (OV L 167, 25.6.2011., 1. lpp.).